
Na podlagi osmega odstavka 13. člena in petega odstavka 27. člena Zakona o dimnikarskih storitvah (Uradni list RS, št. 68/16) izdaja Vlada Republike Slovenije

U R E D B O
o dopolnitvi Uredbe o pregledih, čiščenju in meritvah na malih kurilnih napravah

1. člen

V Uredbi o pregledih, čiščenju in meritvah na malih kurilnih napravah (Uradni list RS, št. 77/17) se za petim odstavkom 8. člena doda nov šesti odstavek, ki se glasi:
»(6)  V primeru novogradenj ali rekonstrukcij je pozitiven zapisnik o prvem pregledu sestavni del dokazila o zanesljivosti objekta, ki ga investitor priloži k zahtevi za izdajo uporabnega dovoljenja skladno s predpisi, ki urejajo graditev objektov.«. 
Dosedanji šesti odstavek postane sedmi odstavek.

KONČNA DOLOČBA
2. člen

Ta uredba začne veljati naslednji dan po objavi v Uradnem listu Republike Slovenije.

I. UVOD

1. Pravna podlaga (besedilo, vsebina zakonske določbe, ki je podlaga za izdajo predpisa)

Pravna podlaga za sprejem uredbe je osmi odstavek 13. člena in peti odstavek 27. člena Zakona o dimnikarskih storitvah (Uradni list RS, št. 68/16).
Osmi odstavek 13. člena:
»(8) Vlada s predpisom podrobneje določi vsebino in način izvajanja dimnikarskih storitev, roke zanje in obrazce zapisnika.«
Peti odstavek 27. člena:
»(5) V predpisu iz 13. člena tega zakona se podrobneje določi razmejitev izvajanja nadzora inšpekcij iz prvega do tretjega odstavka tega člena nad izpolnjevanjem obveznosti dimnikarskih družb, dimnikarjev in uporabnikov dimnikarskih storitev.«
2. Rok za izdajo predpisa, ki ga je določil zakon

Gre za spremembo oziroma dopolnitev veljavnega predpisa, Uredbe o pregledih, čiščenju in meritvah na malih kurilnih napravah.


3. Splošna obrazložitev v zvezi s predlogom predpisa, če je potrebna

/

4. Predstavitev presoje posledic na posamezna področja, če te niso mogle biti celovito predstavljene v predlogu zakona

/

    II. VSEBINSKA OBRAZLOŽITEV PREDLAGANIH REŠITEV

Namen predlagane dopolnitve uredbe je dodatna zagotovitev izvedbe prvih pregledov, ki so ključni za nadaljnje ustrezno in varno delovanje male kurilne naprave in posledično požarno varnost. Povezava s predpisi s področja graditve je zato nujna, saj se večina vsebine pri ugotavljanju razhajanj med pravili za vgradnjo in dejanskim stanjem nanaša na gradnjo in morebitno odpravo pomanjkljivosti pri graditvi. Vsebina zapisnika o prvem pregledu, ki jo mora investitor predložiti k dokazilu za izdajo uporabnega dovoljenja ostaja enaka, kot je določena z Uredbo o pregledih, čiščenju in meritvah na malih kurilnih napravah (Uradni list RS, št. 77/17; nadalje Uredba), Pravilnikom o merilih in metodologiji preverjanja izpolnjevanja osnovnih zahtev malih kurilnih naprav (Uradni list RS, št. 12/18) ter drugimi predpisi, kakor določa tretji odstavek 4. člena Uredbe, ki jo dopolnjujemo. Pozitiven zapisnik o prvem pregledu bo tako obvezni sestavni del dokazila o zanesljivosti objekta, potrebnega za pridobitev uporabnega dovoljenja v skladu s predpisi, ki urejajo graditev objektov.

